
«La Núvia i el Bona Nit Ventafocs». Capítol 1 de la trilogia «Cadela Força». Concepció, text, dramatúrgia i direcció: Carolina Bianchi. Intèrprets: Carolina Bianchi i col·lectiu Cara de Cavalo. Dramaturga i associada en el procés de recerca contínua: Carolina Mendonça. Intèrprets: Blackyva, Carolina Bianchi, Chico Lima, Fernanda Libman, Joana Ferraz, José Artur Campos, Larissa Ballarotti, Marina Matheus i Rafael Limongelli. Direcció tècnica, disseny del so i música original: Miguel Caldas. Disseny de l’escenografia i art: Luisa Callegari. Disseny de la il·luminació: João Rios. Vídeos i projeccions: Montserrat Fonseca Llach. Vídeo karaoke: Thany Sanches. Vestuari: Tomás Decina, Luisa Callegari i Carolina Bianchi. Ajudantia d’art i col·laboració artística general: Tomás Decina. Diàleg sobre teoria i dramatúrgia: Silvia Bottiroli. Col·laboració artística: Edit Kaldor (tutor al DAS Theatre). Traduccions del text a la versió anglesa i revisió: Luisa Dalgalarrondo, Marina Matheus, Joana Ferraz i Larissa Ballarotti. Col·laboracions en l’entrenament de cos i veu: Pat Fudyda i Yantó. Construcció del cotxe: Xavier Rhame, Lionel Petit, Philippe Bercot, Mathieu Audejean, Pierre Dumas, Miguel Caldas, Luisa Callegari i João Rios. Regidoria i ajudantia de producció: AnaCris Medina. Producció delegada: Carlota Guivernau. Direcció de producció i mànager en gira: Carla Estefan. Gestió internacional i difusió: Metro Gestão Cultural (BR). Una producció de Metro Gestão Cultural (el Brasil) i Carolina Bianchi i Cara de Cavalo. Coproduït pel Festival d’Avinyó, KVS (Brussel·les), Maillon, Théâtre de Strasbourg - Scène européenne i Frascati Producties (Amsterdam). Residència per acabar la peça i construcció de l’escenografia: La FabricA, Festival d’Avinyó. Residències: Frascati Theater, DAS Theatre (Amsterdam), Festival Próximamente/KVS (Brussel·les), Festival 21 Voltz/Central Elétrica (Porto), Pride Festival (Belgrad), Greta Galpão (São Paulo) i Espaço Desterro (Rio de Janeiro). Hi donen suport: Fundació Ammodo, DAS Theatre Master Program, 3 Package Deal of the AFK - Amsterdams Fonds voor de Kunst / Coalition: DAS Theatre, NDSM and Over ’t IJ Festival, Theater Der Welt i Kaaitheater. Espectacle estrenat el 6 de juliol de 2023 al Festival d’Avinyó. Grec'23. Direcció: Carolina Bianchi. Sala Fabià Puigserver, Teatre Lliure Montjuïc, Barcelona. 20 i 21 juliol 2023.

Ginecologia poètica en pràctiques
Als múltiples noms que ha rebut el personatge de la Ventafocs al llarg del temps com l'Aspirafocs, la Bufafocs, la Cendrellosa, la Pelleringa, la Cacigalla, la Fregallots, la Pedaçots o la Fustots, cal afegir-hi ara el malnom de “Bona Nit Ventafocs” —en portuguès “Boa Noite Cinderella”—, l'argot amb què es coneix fora d'aquí una les drogues que adormen les víctimes amb males arts, sense que ella —remarco el d'“ella”— en sigui conscient, per poder-ne abusar sexualment. Per això també se la coneix com “la droga del violador”.
Com que per aquí, en aquest sentit, es parla molt de “burundanga” —que per cert ja va protagonitzar una obra de teatre del dramaturg Jordi Galceran—, qui sap si un dia no gaire llunyà alguns creadors com els The Tyets —jo en diria “Els Tiets”, però ells es volen dir The Tyets—, que han reviscolat la sardana, no reviscolaran també la “burundanga” però amb nom autòcton, emprant un dels esmentats abans de sinònim de la Ventafocs. No hi ha dubte que, parlant de drogues o elixirs de males arts com aquestes, dir-ne Bufafocs, Pelleringa, Cacigalla, Fregallots, Pedaçots o Fustots de seguida tindria la difusió i l'èxit assegurats en el ram.
La dramaturga i performer brasilera, establerta actualment en residència als Països Baixos, Carolina Bianchi, debuta aquí amb la primera part d'una trilogia sobre les violacions i els abusos sexuals. Espectacle encara calent, acabat d'estrenar al Festival d'Avinyó, on ha generat una certa consternació, i de pas cap una gira europea que ha aixecat molta expectació.
L'espectacle, que s'acosta a la performance, és lent i llarg, dues hores i mitja. Cal advertir-ho perquè no són cent cinquanta minuts d'un ritme trepidant. Ben al contrari. Carolina Bianchi introdueix la trama amb una conferència de gairebe tres quarts d'hora sobre el seu estudi sobre els feminicidis des dels temps més reculats.
Per això ho il·lustra d'entrada amb un fragment de la «Divina Comèdia», de Dante Alighieri, extret de «L'Infern» —el mateix infern contemporani que Bianchi vol reflectir—, i després amb una mena d'anàlisi o interpretació de la sèrie de quatre pintures sobre la història de «Nastagio degli Onesti», de Sandro Botticelli, basades en el «Decameró» de Boccaccio, i que reflecteixen l'aparició fantasmal d'una dona que ha estat assassinada pel seu amant, interpretat com un dels perills de l'amor i que Bianchi relaciona amb el moment contemporani.
Però l'objectiu de tot gira al voltant de l'artista italiana Pippa Bacca, que va ser violada i assasinada l'any 2008 quan feia una performance en autoestop, vestida de núvia blanca, des de la ciutat de Milà fins a Istambul i Jerusalem, creient en la bondat humana, oblidant el principi que assegura que tothom és bona persona fins que no demostra el contrari. Pippa Bacca va ser trobada nua i abandonada després d'haver estat recollida per un conductor que finalment va ser detingut i a qui es va trobar la càmera de Pippa Bacca que havia fet servir encara per enregistrar alguna escena familiar el mateix assassí.
L'espectacle de la trilogia «Cadela força» (aproximadament es podria dir com a “Força gossa”) ha aixecat més expectatives del que és habitual i no només perquè prové del Festival d'Avinyó —el teatre no ha fet el ple en dues úniques funcions, fidel a la tradició catalana de no rebre com cal el teatre internacional— sinó perquè la protagonista anuncia que es droga a l'escenari. Bé, diguem-ho així, que es droga. El teatre és imaginació. Sí que Carolina Bianchi es prepara un beuratge tranquil·litzant, que es pren amb canyeta de colors fluorescents de barra de pub, i que la fa caure rendida al cap d'una estona amb pèrdua de consciència.
És aleshores quan comença una segona part del muntatge a càrrec de vuit intèrprets que van de la performance a la coreografia, a les escenes més violentes, com la del cotxe que té com a matrícula el lema «Fuck Katharsis», o l'escena més agosarada sobre l'exploració vaginal en directe, com si, més que una al·legoria de la violació, es tractés d'un exercici poètic de ginecologia en pràctiques, que els espectadors poden seguir detalladament per pantalla gràcies a una introducció d'una minúscula càmera làser, habitual en la sanitat actual, introduïda a la vagina de Carolina Bianchi —en estat d'inconsciència—, un mètode que acosta l'obra fins i tot als encuriosits per la vocació de la medicina.
La trama arrossega el llast que reposa sobretot en el text, però amb un discurs que, extret de diferents autors en algun cas, com les referències a Roberto Bolaño, en la major part és un discurs en off, amb projecció a la pantalla —hi ha ús i abús de la pantalla en tot l'espectacle, cal dir-ho també— i només té moments d'interpretació dramàtica amb una intervenció que ja ha fet la mateixa Carolina Bianchi en solitari, entre ball i veu cantant amb una peça romàntica de la cantant italiana Mina Mazzini, i algun petit monòleg d'algun o alguna dels vuit intèrprets. La resta és consum de tempo mort i una mirada pessimista sobre el teatre, que és la mateixa mirada pessimista que l'autora fa sobre la societat contemporània.
La brasilera Carolina Bianchi que, per a tranqui·litat dels espectadors, torna al món dels vius després de l'estona de somnolència inconscient a la qual s'ha sotmès, treballa els seus espectacles amb el col·lectiu Cara de Cavalo. El projecte actual de la trilogia «Cadela força» és un dels més arriscats que ha fet fins ara. Per al 2024/2025, té prevista la segona part («The Rape Scene») i per al 2025/2026, la tercera part («The Broderhood»).
Carolina Bianchi no agafa ben bé el relleu, però s'apunta a les propostes escèniques que trenquen esquemes teatrals com les de les catalanes Angelica Liddell —de qui admet que s'hi reconeix— o, si voleu, també les de l'emergent Juana Dolores, cadascuna, esclar, amb la seva línia personal, no encasellades en un únic registre ni disciplina artística, i adreçant-se sempre, això sí, a espectadors amb ganes d'experimentar un viatge sensorial als cins sentits.
Andreu Sotorra, Clip de Teatre, 21 juliol 2023
"Catarsi de merda" al Festival Grec

La núvia i el bona nit Ventafocs és la primera entrega d’una trilogia sobre les violacions a les dones i els feminicidis de la creadora brasilera establerta a Amsterdam Carolina Bianchi. Segons sembla, la proposta va produir la deserció d'un bon nombre d’espectadors al Festival d’Avinyó. No va ser així al Teatre Lliure.
Bianchi és tot sinceritat. I dubte. I ràbia. Té un aire d’Angélica Liddell en el seu recitar, en la seva exposició al dolor. La seva proposta és tan provocadora com puguin ser-ho les de la figuerenca, però a Bianchi no li preocupa tant l’estètica. El leitmotiv de l’espectacle és la violació i l'assassinat de Pippa Bacca, una performer italiana que el 2008 va iniciar un viatge amb autoestop des de Milà cap a Jerusalem vestida de núvia.
La performance de Pippa Bacca era un gest artístic per experimentar la bondat al món pujant a vehicles de desconeguts sense excloure ningú. Als afores d’Istanbul va trobar la seva fi. Però a Bianchi també la varen violar. I no creu en qualsevol idea de curació, de fet escup a la resiliència. Una dona violada no pot sanar, perquè les cicatrius del trauma es filtren fins a l’úter. No hi ha cura perquè el terror nia dins del cos de la víctima. Només obre la porta a l’art per explorar formes de resurrecció. "Catarsi de merda", diu la matrícula del cotxe que surt a l’espectacle. 

El crim de Pippa Bacca li serveix a Bianchi per omplir la primera part del llarg espectacle (150 minuts) en format de conferència. Abans, però, la performer s’ha drogat (diuen que de veritat) amb un còctel de pastilles que l’adormiran i anul·laran la seva voluntat com els passa a moltes de les dones violades. Ella dormirà mentre els membres del col·lectiu Cara de Cavalo, que l’acompanyen, ballen i rememoren els feminicidis a Mèxic documentats per Roberto Bolaño.
Un malson que llasta la contundència de la denúncia d’aquesta pandèmia a la primera part i que al nostre entendre només allarga la funció cap al provocador final, en què Bianchi es sotmetrà a una exploració vaginal, on nia el trauma. Per cert, com a catarsi molt millor la de Bàrbara Mestanza a Sucia, que vàrem veure al Teatre Akadèmia.  

Santi Fondevila, ARA, 22 juliol 2023
És lícit rebentar els codis del teatre?

La catarsi ha mort. Visca el teatre. Carolina Bianchi ha saltat de pantalla en la que ha de ser la primera part d'una trilogia que reflexiona (i reacciona) sobre l'abús i la violació. Va des d'una conferència performativa raonada i complexa a un quadre que alterna la representació, el simbolisme de les mortes de Juárez (recorden el dolor del 2666 d'en Rigola, a partir de la maratoniana adaptació de la novel·la de Roberto Bolaño?) amb l'experimentació: autoadministrar-se una droga per perdre els sentits i deixar que la companyia completi l'escena.
De les dues hores i mitja de la funció (que ho és) ella està conscient la primera hora. Fins ara, totes les pèrdues de consciència eren simulades. Ara, ja no. Bona Nit Ventafocs és un psicotròpic que utilitzen algunes persnes per anul·lar la seva companya i abusar-ne d'ella sense que ella senti res ni tampoc pugui recordar gaire res. Entra en una nebulosa de la que surt quan deixa de fer efecte el medicament.
Bianchi pren la decisió ingènua de Pippa Bacca de creure en la bondat de la gent. Aquesta va preparar, durant dos anys, un viatge amb autoestop que l'havia de dur d'Itàlia a Jerusalem: va aparèixer violada i assassinada a Turquia. La performer compta amb la complicitat dels seus actors en aquest abandonar-se; no es deixa perdre per les carreteres més insegures d'Europa.
És evident que tot el que es realitza és consentit, tot i que no en sigui conscient en el moment en què se l'agredeix. És un salt de pantalla a l'abisme. Per un precipici similar al de Romeo Castellucci (Inferno, Purgatorio...) Angelica Liddell (The scarlet letter), Jan Fabre (Belgian rules) O Rodrigo García (4), espais en què se superen nous límits des de la degradació (voluntària) dels intèrprets, quan no són ells mateixos els que se la infringeixen (que és el més honest).

Cadela Força desconfia de la simplificació i dels eslògans reduccionistes. Com Juana Dolores, posa en qüestió la bondat del feminisme (Hit me if i me pretty). Bárbara Mestanza ha estrenat recentment un treball (Sucia) sobre el cas d'abús de fa una dècada. És evident que encara té la ferida oberta i que se centra en rivalitzar i arraconar les actituds masclistes (però sense poder trobar còmplices entre els companys). Bianchi no troba sortida; també pensa que és naïf parlar que la supervivència de les done violades sigui la venjança per als seus abusadors. Estima que la violació no es produeix per desig si no per gaudir del poder, del domini de l'altra.

La matrícula del cotxe indica clarament quin és el déu destí "Fuck catarsi". Sí aquest és el primer capítol d'una trilogia, costa imaginar cap a on viraran els altres dos episodis. La catarsi s'ha estimbat pel barranc. A veure on depara aquest teatre veritat que aclapara però no invoca a cap canvi. De moment, el que és evident és que commou, horroritza i desorienta. Ara, amb la brúixola borratxa cap a on s'ha de trobar el camí de sortida? L'entrega és absoluta i la coreografia de la vulnerabilitat fa que molt moments alguns espectadors ho contemplin amb incredulitat. I tambe cal advertir que no és una acció que es pugui considerar gratuïta inconseqüent, tot ve perfectament avalat per la raó (i pel dubte), Ara que això respongui a les convencions (obertes, transversals, receptives) del teatre ja és un altre tema. Donarà de què parlar, això segur.
Jordi Bordes, Recomana, 22 juliol 2023
Un cos lliurat

L’artista brasilera Carolina Bianchi ha portat al festival Grec la primera part de la seva trilogia, per deixar la platea atomitzada en les seves opinions. La “núvia” és Pippa Bacca, violada i assassinada el 2008 a Turquia quan amb Silvia Moro anava cap a Jerusalem amb el seu projecte Spose in viaggio: dues dones amb vestits de núvia recorrien en autoestop els països amb ferides de guerra de l’arc mediterrani. “Bona nit, Ventafocs” és com anomenen al Brasil una classe de droga de submissió química utilitzada per violadors.

Bacca és un dels leitmotiv d’aquesta proposta que hibrida la conferència performativa amb la dansa mentre creix l’ombra de l’autoficció. L’altre és La parte de los crímenes, el quart segment de 2666 de Bolaño, centrat en la investigació dels feminicidis a Ciudad Juárez. La diana dramatúrgica és inequívoca, centrada en la violència exercida sobre les dones.

El que fa Bianchi és situar-se —amb un acte hiperrealista, com les fulles d’afaitar d’Angélica Liddell— al centre del discurs oferint el seu cos inconscient al públic. Un pes mort entre els braços del col·lectiu que en coreografia l’absència.

Aquell cos adormit (estar sense estar) és l’element que transforma el sentit de tot el que passa. El que és interessant de Bianchi és que en aparença condueix l’espectacle pels freds camins de l’evocació acadèmica de certa performativitat feminista, fins que en les últimes línies s’escapa en boca d’un dels altres subjectes un detall que trastoca tot el que s’ha viscut.

Una secreta germandat amb Bacca, que atia la sospita que potser som davant d’un exorcisme vivencial. És llavors quan l’escena de l’anatòmica exploració adquireix una altra veritat. Potser no és tan asèptic aquest gest performàtic de violentar un cos inert amb pulcritud epistemològica.

Moment incòmode per a uns —la sala es tensa davant l’explícit recorregut per la vagina— en un espectacle estrany per la potent dicotomia que estableix entre cos i consciència, que per a d’altres és sobretot un escenari de dubtes. Com a mínim col·loca l’espectador en la tessitura d’enfrontar-se a l’allau de dades i imatges que evidencien la normalitat amb què assimilem fins a l’amnèsica conformitat la violència sistèmica contra les dones.

Juan Carlos Olivares, La Vanguardia, 24 juliol 2023

Val la pena drogar-te i que et violin en un escenari?

L’artista brasilera Carolina Bianchi protagonitza un espectacle discret al Lliure amb la primera part de la seva Trilogia Cadela Força, però deixa el públic en xoc en portar fins a l’extrem els límits de la representació.

La peça comença amb els primers versos de l’entrada a l’infern de la Divina comèdia. I segueix amb Carolina Bianchi, vestida de blanc, que ens explica el cas de Pippa Bacca, una performer italiana que va ser violada i assassinada a Turquia quan protagonitzava una acció itinerant en autoestop de Milà al Pròxim Orient amb la intenció de promoure un món en pau i unit. Al principi del relat, l’artista brasilera matxuca amb un got la droga Bona Nit Ventafocs, la vessa en un got i, al de poc, se la beu.

Bianchi va perdent facultats mentre ens parla del 2666 de Roberto Bolaño, de Ciudad Juárez, i d’altres coses, fins que queda completament adormida. Els seus companys l’ajeuen damunt una taula i despleguen l’escenografia que estava amagada rere un gran teló que feia de pantalla. Hi trobem un esquelet i diversos munts de terra simulant tombes, i un cotxe, en un espai que ens recorda, precisament, La Parte de les crímenes del muntatge que Àlex Rigola va fer de la novel·la del xilè. Però també la primera part de les Històries del teatre de Milo Rau o La casa de la fuerza d’Angélica Liddell.

Els companys de Bianchi, mentre ella dorm, continuaran parlant de Pippa Bacca i introduiran altres relats, alguns personals, sobre el feminicidi, les violacions, tots els mals terribles que han patit les dones al llarg de la història, des d’aquella violació primigènia de Lucrècia a mans de Tarquini, que la brasilera no cita, però que és el principi de tot. En escena, com dèiem, veiem retalls d’altres espectacles, maneres de fer, moviments copiats. Fins que…

Fins que la resta d’intèrprets agafa Bianchi, que havia romàs en un racó, i la col·loca al centre, amb les cames obertes. Ella dorm. Li tallen les calces, agafen un dildo amb càmera i l’hi introdueixen en la vagina. En una pantalla, veiem el seu úter, durant cinc minuts llargs. Tot es porta a terme de manera quirúrgica, neta, com si es tractés d’una ecografia. Una violació en tota regla, tanmateix. Tot ben real.

Al cap de 150 minuts d’espectacle, uns 110 dels quals Bianchi ha estat estabornida, l’artista es desperta, saluda mig grogui i marxa. Sap què li ha passat, perquè ella ha escrit la dramatúrgia i signa la direcció d’aquesta Trilogia Cadela Força I: A Noiva e o Boa Noite Cinderela. El xoc del públic del Teatre Lliure és total. L’espectacle ha estat discret, però ens venen moltes preguntes al cap.

La més important, per a mi, és: cal? Cal que Bianchi experimenti en primera persona la submissió química i una violació perquè veiem de què va, tot plegat? Cal que ho visqui i ens ho mostri, a 400 persones, perquè tot plegat ens repugni encara més? Perquè en prenguem consciència? En la roda de premsa de presentació de l’espectacle va dir: “No crec que aquest espectacle canviï res, seria molt pretensiós. Però crec que col·lectivitzar aquesta experiència en una sala de teatre pot remoure coses”. No canvia res, no. I remou, sí.

Però, cal, realment, que Bianchi arribi a aquest extrem? Els grecs amagaven les escenes més sòrdides, les elidien. Ni veiem com Medea ofega els seus fills ni com Èdip es treu els ulls. En una de les escenes més tremendes que he presenciat com a espectador, al Purgatorio de Romeo Castellucci, l’italià representava un acte de pederàstia a través d’un silenci devastador. Veiem com el pare entra a l’habitació del nen. I sabem per què hi va. No sentim res. Al cap d’uns cinc-deu minuts llarguíssims en surt. Quan el muntatge acaba, estem remoguts, potser més que després de contemplar el teatre explícit de Bianchi.

En aquesta obra, la brasilera posa en risc la seva salut. A Barcelona, va fer dues funcions seguides. Però al festival d’Avinyó, d’on venia, van ser-ne cinc. Cinc nits seguides drogant-se i patint una violació davant de 200-300 persones. Val la pena?
Hi ha molts artistes que es juguen la vida, de diferents maneres i amb un perill més o menys controlat. I són ells els que han de respondre aquesta pregunta. Els esportistes, els pilots de Fórmula o els boxadors, queda clar que s’arrisquen per diners. Segurament, hi ha altres motius, però el que va més a fons, el més boig, també el que està més ben preparat, guanya. Hi ha sempre un cert punt d’irracionalitat. I, cada tant, n’hi ha algun que perd la vida.

Val la pena posar en tensió la realitat en una escena, arribar a tal punt de realisme que és necessari que l’autora es drogui i els seus companys la violin? No hi ha cap possibilitat, des de la ficció, des de l’artifici, d’arribar al mateix lloc. Albert Serra, al magnífic Un brindis per Sant Martirià, fa un al·legat al respecte i defensa que, al final, “la ficció s’acaba convertint en l’única possibilitat de generació de realitat”.

El cineasta de Banyoles estableix vasos comunicants entre realitat i ficció. O, més ben dit, com l’una i l’altra arriben a confluir en les nostres vides. La resta és escàndol. O buscar l’impacte gratuïtament. No tenim recursos per arribar al mateix lloc sense haver d’emular la tragèdia de manera seriada, una nit rere l’altra, davant d’espectadors atònits?

A En mitad de tanto fuego (Sala Beckett), per exemple, Alberto Conejero ens trasllada a la guerra de Troia per narrar-nos la relació homosexual entre Aquil·les i Pàtrocle. És un monòleg i, per tant, només tenim un actor, Rubén de Eguía, que ens haurà de fer sentir la tragèdia fent tots dos papers. Haurem de viure el seu amor i la seva mort, perquè Pàtrocle mor a les portes de Troia a mans d’Hèctor.

De Eguía només té el seu cos i la seva veu per encarnar-se en els dos personatges. Té al seu abast un text meravellós, que dirigeix Xavier Albertí. El públic, a mig metre. I, durant hora justa, les paraules de l’autor, la història dels seus personatges de la Il·líada, se’ns fan presents. L’actor no es fa ni una esgarrapada. No li cal.

A Celui qui tombe, de Yoann Bourgeois, al Mercat de les Flors, sis artistes de circ corren esbojarrats a sobre d’una plataforma giratòria. Si el mecanisme falla o un d’ells ensopega, potser no es mata, però segur que es faria molt de mal. Els acròbates sempre es posen en perill. Cal que ho facin?, ens podríem preguntar, també aquí. I la resposta és fàcil: sí, perquè va d’això, l’espectacle, el circ, de buscar els límits del cos, de demostrar habilitats tècniques assolides gràcies a l’esforç.

Tant Bourgeois com Conejero intervenen la realitat (el mite, la gravetat) per crear ficcions extraordinàries. Bianchi s’inventa una ficció a partir d’una realitat que experimenta en el propi cos. Com a artista, haurà valgut la pena fer-ho? Fa uns mesos, Bàrbara Mestanza narrava a Sucia un cas, també en primera persona, que podria semblar-se al de Trilogia Cadela Força I: A Noiva e o Boa Noite Cinderela, sense submissió química. També ens va remoure. Potser més que Bianchi.

Andreu Gomila. El Temps de les Arts, 30 juliol 2023

